ระเบียบคณะกรรมการตรวจสอบทรัพย์สิน ว่าด้วยกองทุนป้องกันและปราบปรามยาเสพติด (ฉบับที่ 4) พ.ศ. 2552

ระเบียบคณะกรรมการตรวจสอบทรัพย์สิน
ว่าด้วยกองทุนป้องกันและปราบปรามยาเสพติด
(ฉบับที่ ๔)
พ.ศ. ๒๕๕๒[๑]
 

โดยที่เป็นการสมควรแก้ไขเพิ่มเติมระเบียบคณะกรรมการตรวจสอบทรัพย์สิน
ว่าด้วยกองทุนป้องกันและปราบปรามยาเสพติด พ.ศ. ๒๕๓๖ เสียใหม่ให้เหมาะสมยิ่งขึ้น

อาศัยอำนาจตามความในมาตรา
๑๖ (๕) มาตรา ๓๗ และมาตรา ๓๘
แห่งพระราชบัญญัติมาตรการในการปราบปรามผู้กระทำความผิดเกี่ยวกับยาเสพติด พ.ศ. ๒๕๓๔
คณะกรรมการตรวจสอบทรัพย์สินโดยความเห็นชอบของกระทรวงการคลัง จึงวางระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการตรวจสอบทรัพย์สิน
ว่าด้วยกองทุนป้องกันและปราบปรามยาเสพติด (ฉบับที่ ๔) พ.ศ. ๒๕๕๒

ข้อ ๒ ระเบียบนี้ให้ใช้บังคับตั้งแต่วันที่ ๒๐ มกราคม
พ.ศ. ๒๕๕๒ เป็นต้นไป

ข้อ ๓ ให้ยกเลิกความในข้อ ๑๙
แห่งระเบียบคณะกรรมการตรวจสอบทรัพย์สิน ว่าด้วยกองทุนป้องกันและปราบปรามยาเสพติด
พ.ศ. ๒๕๓๖ ซึ่งแก้ไขเพิ่มเติม
โดยระเบียบคณะกรรมการตรวจสอบทรัพย์สินว่าด้วยกองทุนป้องกันและปราบปรามยาเสพติด
(ฉบับที่ ๓) พ.ศ. ๒๕๔๖ และให้ใช้ความต่อไปนี้แทน
ข้อ ๑๙ คณะอนุกรรมการกองทุนมีอำนาจพิจารณาจ่ายเงินสินบนแก่
ผู้ซึ่งชี้แนะให้พนักงานเจ้าหน้าที่ทราบถึงตัวทรัพย์สินแหล่งที่มา
หรือสถานที่ตั้งของทรัพย์สินที่เกี่ยวเนื่องกับการกระทำความผิดเกี่ยวกับยาเสพติดโดยมีข้อมูล
หรือพยานหลักฐานพอสมควรที่สามารถใช้เป็นประโยชน์ในการตรวจสอบทรัพย์สิน
จนมีผลทำให้ทรัพย์สินนั้นตกเป็นของกองทุน
เงินสินบนที่จะจ่ายตามวรรคหนึ่ง
ให้คณะอนุกรรมการกองทุนกำหนด
โดยพิจารณาถึงประโยชน์ของข้อมูลและพยานหลักฐานที่จะได้รับจากผู้ชี้แนะและมูลค่าของทรัพย์สิน
โดยให้จ่ายได้ไม่เกินร้อยละสิบของเงินที่คำนวณได้
จากราคาทรัพย์สินที่ประเมินได้ในวันที่ยึดหรืออายัดทรัพย์สิน หรือของราคาที่ได้จากการขายทอดตลาด
แล้วแต่กรณี หักด้วยค่าใช้จ่ายในการประเมินราคาทรัพย์สินหรือขายทอดตลาดทรัพย์สินนั้น

ข้อ ๔ ให้ยกเลิกความในข้อ ๒๐
แห่งระเบียบคณะกรรมการตรวจสอบทรัพย์สินว่าด้วยกองทุนป้องกันและปราบปรามยาเสพติด
พ.ศ. ๒๕๓๖ ซึ่งแก้ไขเพิ่มเติม โดยระเบียบคณะกรรมการตรวจสอบทรัพย์สินว่าด้วยกองทุนป้องกันและปราบปรามยาเสพติด
(ฉบับที่ ๓) พ.ศ. ๒๕๔๖ และให้ใช้ความต่อไปนี้แทน
ข้อ ๒๐ คณะอนุกรรมการกองทุนมีอำนาจพิจารณาจ่ายเงินรางวัลแก่พนักงานเจ้าหน้าที่
ผู้ทำหน้าที่ตรวจสอบยึดหรืออายัดทรัพย์สินที่เกี่ยวเนื่องกับการกระทำความผิดเกี่ยวกับยาเสพติด
ผู้ซึ่งทำหน้าที่สอบสวน สืบสวน หรือจับกุมผู้กระทำความผิดเกี่ยวกับยาเสพติด
หรือตรวจค้นขยายผล เพื่อหาหลักฐานและทรัพย์สินในการกระทำความผิดเกี่ยวกับยาเสพติด
จนมีผลให้ทรัพย์สินนั้นตกเป็นของกองทุน โดยให้จ่ายได้
ไม่เกินร้อยละยี่สิบของเงินที่คำนวณได้ จากราคาทรัพย์สินที่มีการประเมินได้ในวันที่ยึดหรืออายัดทรัพย์สิน
หรือขายทอดตลาดทรัพย์สินนั้น หากทรัพย์สินใดมีการจ่ายเงินรางวัล
แต่ไม่มีการจ่ายเงินสินบนให้นำเงินสินบนในส่วนนั้นจ่ายเป็นเงินรางวัลเพิ่มเติม

ข้อ ๕ การจ่ายเงินสินบนหรือเงินรางวัลสำหรับทรัพย์สินที่ตกเป็นของกองทุนก่อนวันที่ระเบียบนี้ใช้บังคับ
ให้จ่ายตามอัตราที่กำหนดไว้ในระเบียบที่ใช้บังคับในขณะที่ทรัพย์สินนั้นตกเป็นของกองทุน


ประกาศ
ณ วันที่ ๒๐ มกราคม พ.ศ. ๒๕๕๒
กิตติพงษ์ กิตยารักษ์
ประธานกรรมการตรวจสอบทรัพย์สิน






ปิติวรรณ/จัดทำ
๒
พฤศจิกายน ๒๕๖๑

[๑]
ราชกิจจานุเบกษา เล่ม ๑๒๖/ตอนที่ ๑๗ ง/หน้า ๑/๑๙ กุมภาพันธ์ ๒๕๕๒